 ЈУЛИ 2018

Заштита на правата на мигрантите

кои поминуваат низ Македонија и Србија

**Месечен извештај за човекови права на мигрантите, бегалците и барателите на азил во Србија и Македонија**

**Целта на овој Извештај е да ја претстави моменталната состојба во врска со заштитата на човековите права и слободи на мигрантите, бегалците и барателите на азил кои поминуваат или престојуваат во Србија и Македонија. Податоците во овој Извештај се добиени од 24 граѓански организации од Србија и Македонија, во рамките на мрежата „Помош на рутата“.**

# Состојбата во Србија

Во овој известувачки период продолжи зголемувањето на приливот на бегалци и мигранти ‒ во јули се регистрирани речиси две илјади нови пристигнувања. Мигрантите чекаат за регистрација неколку дена за да бидат испратени во прифатни центри и центри за азил.

Бројот на бегалци и мигранти во Србија во јули се зголеми на 3.529 (податоци на УНХЦР на 22 јули 2018 година). Повеќето од нив (88%) се сместени во 18 прифатно-транзитни центри и центри за азил, додека други се во Белград или во области блиски до границата со БиХ, Хрватска и Унгарија.

УНХЦР продолжува да регистрира поголем број нови пристигнувања: 1.998 во јуни и 1.984 во јули. Поради заминувањата од земјата, вкупниот број на бегалци и мигранти не се промени значително. Тие пристигнуваат во Србија најмногу преку Македонија, Бугарија и со авион.

Новодојдените мигранти минуваат низ Србија, надевајќи се дека ќе го продолжат своето патување кон западноевропските земји преку Босна и Херцеговина (БиХ). Главниот проток на мигранти се движи кон југ и се активираат рутите што минуваат низ Албанија и Црна Гора кон БиХ. Бројот на новопристигнатите малолетници без придружба исто така се зголеми. Малолетниците кои пристигнуваат во петок или за време на викендот мора да чекаат за регистрација до понеделник, но многумина се обидуваат да ја преминат границата во тој период.

Во однос на за правото на азил и пристап до постапката за азил, бројот на службени мерки преземени за аплицирање за азил е поголем во јули отколку во претходните месеци. Може да се каже дека Канцеларијата за азил покажува поголема ефикасност во својата работа, со што на корисниците им овозможува подобар и побрз пристап до постапката за азил и остварување на основните права во согласност со Законот за азил и привремена заштита.

Бројот на мигранти кои се обидуваат илегално да влезат во Босна и Херцеговина е зголемен. Дополнително на новите пристигнувања, оние луѓе кои поминаа месеци, а некои дури и години во центрите за сместување во Србија, исто така, одат кон БиХ. Во близина на реката Дрина, односно границата меѓу Србија и Босна, неколку десетици мигранти, главно сами мажи од Пакистан и Сомалија кои имаат намера да влезат во БиХ нелегално, се собираат на српска страна. Некои од нив побараа помош и сместување, а други ја изразија желбата да останат и наскоро да се обидат да ја преминат Дрина со брод. Центарот за азил во Бања Ковиљача ги прифаќа овие мигранти, односно се спроведува „итно сместување“, што значи дека центарот прима мигранти кои не се регистрирани и немаат документ за намерата да бараат азил. По правило, овие мигранти не остануваат во центарот долго време, само неколку дена, и одат на границата за да се обидат да ја преминат реката со брод.

Од разговорите со луѓе кои постојано се обидуваа да ја преминат српската граница со Унгарија, Хрватска или Босна и Херцеговина, членовите на мрежата Помош на рутата дознаа дека нема случаи на злоупотреба или тепање од страна на полициските службеници. Сепак, според информациите добиени од терен, луѓето без документи се наоѓаат во затворени логори во БиХ. Не е познато дали овие лица биле лишени од правото на азил и дали воопшто побарале азил при влезот на територијата на БиХ.

Во текот на јули, забележан е зголемен број на присилни враќања од БиХ. Регистрирани се неколку сведоштва на малолетници и возрасни мажи кои тврдат дека на границата со Босна и Херцеговина, во близина на Бања Ковиљача, на луѓето во чамци не им е дозволено да слезат на брегот на соседната земја, туку им се сигнализира дека мора да се вратат. Враќањата се извршуваат и по успешен премин до БиХ: „Се обидов да преминам во Босна и успеав. Таму бев неколку дена, па дури и сретнав две девојки кои ми помогнаа. Сепак не успеав да останам и полицијата ме врати во Србија. Ќе се обидам повторно“.

Загриженоста меѓу лицата за асистенција поради намалените финансиски средства, како за јавните/државните, така и за невладините услуги, кои досега им беа достапни на мигрантите, најмногу се чувствува во текот на овој месец од почетокот на годината. Постои намалено присуство на преведувачи што ја отежнува работата; нема средства за пренесување мигранти на лекар. Оваа ситуација предизвикува зголемена анксиозност кај мигрантите, бидејќи многу од нив немаат извори на финансирање и се загрижени за задоволување на нивните основни потреби без дополнителна помош.

**Сместување во прифатните центри и центрите за азил**

„Би сакал/а да појдам кај моите роднини во Франција, но не можам стигнам подалеку од Србија. Тоа ме прави постојано напнат/а и нервозен/на, не знам што да правам, немам мир...“ ‒ А.М. од Авганистан

"Моето патување од Турција до Европа досега чини повеќе од 5.000 евра, а сега се надевам да одам во Шид и да продолжам низ Босна. Според моите сознанија, сепак Хрватска е подобра од Босна.“ ‒ М.П. од Пакистан

„Мислевме дека за време на финалето на Светското првенство, сите ќе го гледаат натпреварот и дека би ја преминале границата полесно. За жал, имаше повеќе полициски и воен персонал на границата од вообичаеното. Ни дозволија да влеземе во Хрватска, таму бевме одредено време , но потоа нè застанаа, се претставивме, нè однесоа во станицата, дадовме наши податоци и не вратија назад во Србија .“ ‒ Семејство од Авганистан

„Полесно ми е да ја поминам Босна, бидејќи границата е подолга. Има и помал ризик да ме фатат, бидејќи во Хрватска има дури дронови за надгледување". ‒ J.M. од Авганистан

Во центарот на Крњача, сè уште постои загриженост во врска со преминот на унгарската граница, поточно загриженост дека границата е целосно затворена дури и за легално преминување. Мигрантите во Крњача очекуваат целосна забрана за преминување на унгарската граница, односно очекуваат дека моментално дозволениот неделен премин од 5 лица наскоро ќе биде укинат. На оваа тема се дискутира доста долго, и мигрантите најчесто се чувствуваат како да се во агонија која нема да зaврши.

Опишувајќи ја моменталната ситуација во еден од центрите за сместување, една жена рече дека центарот е големо село во кое никој не верува никому. „Сите зборуваат зад сечиј грб, и се смешкаат едни на други во ходникот. Многу е нездраво да живееме во ваква атмосфера. Размислувам како да заминам од тука што е можно поскоро“. Исто така, таа рече дека луѓето ја гледаат како „чудак“ бидејќи е жена која патува сама.

Само неколку луѓе останаа во центрите на југот. Децата се пасивни и тажни бидејќи останаа без пријатели. На возрасните им е тешко да се справат со монотонијата што владее. Многу луѓе се жалат на недостатокот на финансии и готовински картички. Проблемот е воедно тоа што некои невладини организации ги напуштија центрите за сместување поради завршувањето на проектите. Од една страна, недостасуваат активности и организации кои ќе ги спроведуваат овие активности, а од друга страна, недостасуваат луѓе кои би учествувале во активностите. Општата атмосфера е монотона, но мирна. Единствената активност што малку придонесе за расположението беше проследувањето на Светското фудбалско првенство во заедничката просторија.

# Состојбата во Македонија

Во текот на јули, рутите и насоките на движење останаа исти: бегалци кои доаѓаа од Грција со намера да продолжат во Србија (и земјите на ЕУ) и бегалци кои доаѓаат од Србија кои или доброволно ќе бидат префрлени во Грција или се вратени од српската полиција. Поголеми групи бегалци беа фатени од полицијата на криумчарските рути. Бегалците најчесто доаѓаат од Авганистан, Пакистан и Иран, со помали бројки кои доаѓаат од Ирак, Сирија, Бангладеш, Либија, Мароко, Алжир и Индија.

На 6-ти јули, 69 бегалци бе донесени во транзитниот камп во Табановце во полициско возило откако беа фатени со криумчари во близина на селото Лојане. Меѓу бегалците имало 61 сами мажи, една жена и седум малолетници без придружба. Повеќето од нив доаѓаат од Пакистан, Авганистан, Алжир, Либија, Бангладеш и Иран. Сите беа регистрирани и сместени во кампот, но 54 од нив го напуштија кампот следниот ден.

Бројот на бегалци во транзитните центри на Винојуг, Гевгелија и Табановце и Куманово не надмина 40 во секој поединечен камп. На пример, во Гевгелија, на почетокот од месецот во кампот пристигнаа околу 34 бегалци. Меѓутоа, повеќето од нив беа „депортирани“ во Грција, а бројот на бегалците во кампот беше околу 24 во текот на остатокот од месецот. Меѓутоа, во Табановце има поголема фреквенција на движење, а во текот на јули, околу 135 бегалци пристигнаа во кампот. Повеќето од нив многу брзо го напуштија кампот, а бројот на оние кои останаа не беше поголем од 40. Продолжува праксата на нелегална депортација на бегалци во Грција. Според информациите од страна на набљудувачите на терен, најмалку 145 бегалци од Сирија, Иран, Ирак и Мароко биле присилно вратени во Грција од страна на македонската полиција. Меѓу нив имало семејства, бремени жени и деца. Мешаните полициски патролни тимови сè уште се активни во Гевгелија и околниот регион.

На сите бегалци и мигранти кои пристигнуваат во камповите веднаш им се овозможува медицинска помош, сместување и обезбедени се со храна и облека. Можноста за барање азил е достапна и објаснета за сите бегалци и мигранти кои влегуваат во камповите.

Критичен случај беше регистриран во врска со бегалец од Ирак, кој на почетокот на месецот доживеа електричен удар на железничката пруга во Гевгелија и се здоби со тешки изгореници по целото тело. Првично беше однесен во болницата во Скопје. Но, наскоро беше пуштен од болницата со сериозни рани по телото. Потоа беше однесен во кампот во Табановце и веднаш префрлен во болницата во Куманово поради болка и крварење. Меѓутоа, лекарите во болницата во Куманово одбиле да го примат, тврдејќи дека болницата во Скопје е одговорна за негово лекување. Потоа беше вратен во транзитниот камп. Неговата состојба останува критична бидејќи има рани од изгореници и болки.

**Полициски извештаи**

Надгледувањето на теренот и полициските извештаи јасно покажуваат дека движењето на мигрантите/бегалците низ целата земја е сè уште активно. Во текот на јули се случија шест инциденти во врска со криумчарење и мигранти. Првите два настани се случиле на 2-ри јули: полицајците се обиделе да запрат возило на патот Неготино-Радовиш. Возачот одеднаш застанал и избегал, додека 12 мигранти од Пакистан и од Авганистан биле пронајдени во возилото. Во вториот случај, граничната полиција разговарала со две лица од Авганистан. Лицата ги известиле дека порано истиот ден биле пресретнати и нападнати од 4 лица, и притоа им биле украдени два мобилни телефони и 700 евра. Во третиот случај (на 16 јули 2018 година), беше пронајдено возило во близина на полицијата во околината на Куманово, во кое беа пронајдени 18 мигранти од Авганистан и Пакистан. Возачот не беше пронајден. Два дена подоцна, мешаните патролни тимови на царинската и граничната полиција забележаа возило на автопатот Гевгелија-Скопје. Возачот застанал и избегал, додека 44 бегалци од Сирија, Пакистан, Авганистан и Индија биле пронајдени во возилото. На 22-ри, полицијата запре возило на автопатот Скопје-Велес со 13 мигранти од Авганистан, вклучувајќи и 3 малолетни лица. Два дена подоцна, полицијата пресретна 8 бегалци од Иран во близина на железничката станица во Табановце. Тие изјавиле дека илегално влегле во земјата преку Грција пред неколку дена. Истиот ден, во близина на српската граница, биле нападнати од две лица со ножеви и им биле украдени 8.000 евра.

 Оваа публикација е произведена со поддршката на Европската Унија, во рамките на проектот „ПОМОШ НА РУТАТА – Заштита на правата на мигрантите кои поминуваат низ Македонија и Србија“. Содржината од оваа публикација е единствена одговорност на Фондацијата Ана и Владе Дивац, и во ниту еден случај не ги изразува ставовите на Европската Унија.

Имплементација на проектот:



ПРЕПОРАКИ

*За Србија:*

* Потребно е да се продолжат напорите за да се обезбеди почитување на правото на азил или пристап до постапката за добивање азил, како и за ефикасна постапка за азил и заштита на лица на кои им е потребна меѓународна заштита.
* Треба да се обезбеди соодветна заштита за оние бегалци и мигранти кои се надвор од системот, кои не се регистрирани и сместени, на начин што ќе им овозможи да ги остварат своите основни права.
* Спречување на криумчарење и трговијата со луѓе останува високо на листата на приоритети, со напори за спречување на малтретирање на бегалци и мигранти од страна на властите или цивилното население на бегалската рута.
* За ефикасно обезбедување на сеопфатна помош потребна е координација на активностите помеѓу граѓанските организации и службите за јавни услуги. Спроведувањето и ефектот на активностите се највидливи доколку се распределат помеѓу сите клучни чинители.
* Активностите за дисеминација на информации, поврзување, учење и интеркултурна размена се од големо значење за да се надминат разликите помеѓу локалните и бегалските заедници. Во контекст на почетокот на учебната година, важно е информирањето и соработката со родителите на локалните деца и децата-бегалци, со цел тие подобро да се подготват и да се спречат недоразбирањата, предрасудите и стравовите.
* Основните човекови права и слободи на бегалците и мигрантите треба да бидат промовирани, набљудувани и заштитени во секое време од страна на сите институции и граѓани.
* Потребно е да се вложат напори за спречување на дискриминацијата на мигрантите и соодветно справување со случаи на докажана дискриминација, така што истите да не се повторуваат.
* Во прифатните центри и центрите за азил постои голема потреба од организација на слободното време и обезбедување на професионални, рекреативни и други активности за мигрантите.

*За Македонија:*

* Праксата на нелегална „депортација“ на бегалци од страна на македонската полиција мора да прекине.
* За сите мигранти/бегалци на територијата на државата мора да се обезбеди медицинска помош во случај на сериозни повреди без одолговлекување или одбивање. Мигрантите/бегалците со какви било повреди не смее да се остават да страдаат од болка без соодветна медицинска помош или заштита.
* Министерството за внатрешни работи мора да објави детални статистички податоци за мигрантите/бегалците кои влегле и ја напуштиле (транзитирале низ) земјата според пол и род, возраст, земја на потекло и попреченост.